Ocenjevalno poročilo v skladu s členom 38 Uredbe (EU, EURATOM) št. 1141/2014 o statutu in financiranju evropskih političnih strank in evropskih političnih fundacij

SEZNAM UPORABLJENIH KRATIC

AFCO Odbor Evropskega parlamenta za ustavne zadeve APPF Organ za evropske politične stranke in evropske politične fundacije EPRS Služba Evropskega parlamenta za raziskave EU Evropska unija EUPF Evropske politične fundacije EUPP Evropske politične stranke EUPP/F Evropske politične stranke in fundacije MRS Mednarodni računovodski standardi NVO Nevladna organizacija ODIHR Urad za demokratične institucije in človekove pravice OVSE Organizacija za varnost in sodelovanje v Evropi PEU Pogodba o Evropski uniji PDEU Pogodba o delovanju Evropske unije





I.Uvod

Uredba (EU, Euratom) št. 1141/2014 (v nadaljnjem besedilu: Uredba) ureja statut in financiranje evropskih političnih strank in evropskih političnih fundacij. S to uredbo je bila uvedena evropska pravna osebnost za evropske politične stranke in fundacije, opredeljena so bila merila za njihovo registracijo in določena pravila za njihovo upravljanje. Z Uredbo je bil ustanovljen tudi neodvisen nadzorni organ, tj. Organ za evropske politične stranke in evropske politične fundacije (v nadaljnjem besedilu: organ APPF), in okrepljeni so bili mehanizmi za nadzor nad evropskimi političnimi strankami in fundacijami.

Uredba je bila sprejeta po rednem zakonodajnem postopku v skladu s členom 224 Pogodbe o delovanju Evropske unije (v nadaljnjem besedilu: PDEU). Veljati je začela 24. novembra 2014 in se je začela uporabljati 1. januarja 2017. Določbe o financiranju evropskih političnih strank in fundacij so začele veljati s proračunskim letom 2018. Istočasno je bila spremenjena finančna uredba, in sicer so bile vanjo dodane posebne določbe o prispevkih za evropske politične stranke iz proračuna Unije. Te določbe sedaj vsebujejo členi od 221 do 232 finančne uredbe.

Uredba je bila pred volitvami v Evropski parlament leta 2019 dvakrat spremenjena z omejenim številom ciljno usmerjenih sprememb za odpravo najbolj kritičnih vrzeli:

·S prvo od teh sprememb, ki jo je zahteval Evropski parlament, se je povečala preglednost povezav med evropskimi in nacionalnimi političnimi strankami, saj je postal dostop do financiranja iz proračuna EU pogojen s tem, da stranke članice iz EU na jasno viden in uporabniku prijazen način objavijo politični program in logotip zadevne evropske politične stranke. Poleg tega so se z uredbo o spremembi zaostrili pogoji za registracijo kot evropska politična stranka, tako da mora vlagatelja podpreti sedem nacionalnih političnih strank iz sedmih različnih držav članic. Posamezni poslanci torej ne morejo več podpreti vloge za registracijo, kakor je bilo to mogoče v preteklosti. Posledično je organ APPF leta 2018 iz registra izpisal dve evropski politični stranki, in eno povezano fundacijo, ker niso predložile dokazov o izpolnjevanju strožjih zahtev minimalne zastopanosti. Spremenil se je tudi mehanizem preverjanja skladnosti z vrednotami Unije, in sicer Evropski parlament lahko od organa APPF zahteva, naj sproži mehanizem ne le na lastno pobudo, temveč tudi na podlagi utemeljene zahteve skupine državljanov. Nazadnje, da bi se zagotovil izbris evropske politične stranke ali fundacije iz registra, če ne izpolnjuje več enega ali več pogojev za registracijo, je bil spremenjen še člen 27 o sankcijah.

·Druga sprememba je bila sprejeta v sklopu svežnja Komisije o evropskih volitvah iz leta 2018, ki vključuje vrsto določb za zagotavljanje svobodnih in poštenih volitev, povod zanjo pa je bil škandal Facebook/Cambridge Analytica. S spremembo je bil uveden postopek preverjanja, v katerem se izrečejo sankcije evropskim političnim strankam oziroma fundacijam, ki z izkoriščanjem kršitev pravil o varstvu osebnih podatkov namenoma vplivajo ali poskušajo vplivati na izid volitev v Evropski parlament. Poleg tega je s to spremembo organ APPF pridobil dodatna sredstva in postal bolj neodvisen.

V skladu s klavzulo o ocenjevanju iz člena 38 Uredbe mora Evropski parlament objaviti poročilo o uporabi Uredbe do konca leta 2021. Najpozneje 6 mesecev po sprejetju poročila Evropskega parlamenta mora Komisija predstaviti svoje poročilo o nadaljnji obravnavi in mu, če je to smiselno, priložiti zakonodajni predlog za spremembo Uredbe. Evropski parlament je svoje poročilo sprejel 11. novembra 2021. S tem poročilom Komisija izpolnjuje svojo pravno obveznost iz člena 38 Uredbe.

V tem ocenjevalnem poročilu je zajeto obdobje med začetkom veljavnosti Uredbe dne 1. januarja 2017 in objavo tega poročila.

Splošna ocena praktične uporabe Uredbe je pozitivna, zlasti glede njene ustreznosti in dodane vrednosti EU, in večja prenova trenutnega sistema ni potrebna. Vendar je Komisija ugotovila nekatere pomanjkljivosti v sistemu, ki spodkopavajo uspešnost in učinkovitost Uredbe ter njeno usklajenost z ostalimi politikami Unije. Te pomanjkljivosti so povezane: (i) s financiranjem evropskih političnih strank in fundacij, (ii) z demokratičnimi vrednotami, prepoznavnostjo in uravnoteženo zastopanostjo spolov, (iii) z mehanizmi uveljavljanja in sankcioniranja ter (iv) z upravnim bremenom.

II.Metodologija

Dokazi v podporo tej oceni so bili zbrani z neformalnim posvetovanjem z glavnimi zainteresiranimi stranmi v obliki razgovorov in zastavljenih odprtih vprašanj. Med njimi so bile evropske politične stranke in fundacije, organ APPF, službe odredbodajalca Evropskega parlamenta, države članice, poslanci Evropskega parlamenta in nevladne organizacije (NVO). V ocenjevalnem poročilu je upoštevano tudi poročilo Evropskega parlamenta o uporabi uredbe o evropskih političnih strankah in fundacijah, ki je bilo sprejeto dne 11. novembra 2021 na podlagi člena 38 Uredbe.

Komisija je med 30. marcem in 22. junijem 2021 opravila 12-tedensko odprto javno posvetovanje.

Dokazi so bili dopolnjeni s teoretičnimi raziskavami, ki so jih opravile službe Komisije, dvema zunanjima strokovnima študijama in obstoječimi akademskimi raziskavami s področja prava in političnih ved.

Uporabljeni finančni podatki so bili javno dostopni na spletiščih Evropskega parlamenta in organa APPF oziroma so bili pridobljeni iz naknadne ocenjevalne študije uporabe Uredbe, ki jo je pripravil Evropski parlament.